दरभंगा। मुख्यमंत्री नीतीश कुमार कहलथि अछि जे मिथिला क कला लेल राज्य मे अलग विश्वविद्यालय खोलल जा रहल अछि। राज शमशान माधवेश्वर परिसर क बगल मे पूर्व विधान पार्षद संजय झा क ऐक्छिक कोषस निर्मित मां श्यामा जानकी मिथिला भवन क उद्घाटन क बाद समारोह कए संबोधित करैत मुख्यमंत्री कहला जे मिथिला क कला आ संस्कृति क बिना बिहार की देश क इतिहास अपूर्ण अछि। कला आ संस्कृति क क्षेत्र मे मिथिला बेसी समृद्ध रहल अछि। एहन मे एकर विकास आ संरक्षण लेल मधुबनी जिला क सौराठ मे एकटा मिथिला कला क लेल डिम्ड यूनिवर्सिटी खोलल जा रहल अछि। ओहि ठाम सीकी कला क सेहो प्रशिक्षण देल जाएत। एहि डिम्ड यूनिवर्सिटी कए मान्यता दियेबाक प्रयास भ रहल अछि।
 मुख्यमंत्री कहला जे मिथिला मे अनेक विद्वान भेलाह जे समाज आ राष्ट्र कए नव बाट देखेलथि आ देश-विदेश मे मिथिला क पताका फहरेलथि। मुख्यमंत्री कहला जे एहन मिथिला कए उपेक्षा क कियो आगू नहि जा सकैत अछि। मिथिला क विकास क बिना बिहार क विकास संभव नहि आ हुनक सरकार एहि लेल प्रयासरत अछि। हुनक सरकार मिथिला क कला आ संस्कृति क विकासक लेल प्रतिबद्ध अछि।
 मुख्यमंत्री कहला जे बिहार क जनता आब देश पर बोझ नहि अछि। हम सब विकास मे सहभागी भ रहल छी। मुदा आइ जतबा परिवर्तन देखबा मे आबि रहल अछि ओ राज्य मे उपलब्ध सीमित संसाधनक बल पर भेल अछि। केन्द्र सरकार अगर मदद करत त राज्य क चेहरा आओर चमतक। श्री कुमार बिहार कए विशेष राज्यक दर्जा देबाक एक बेर फेर मांग केलथि। ओ कहला जे ई मांग जाबत धरि पूरा नहि होएत ता धरि एहि लेल आवाज उठबैत रहब। सभा क संचालन मैथिली अकादमी क अध्यक्ष कमला कान्त झा केलथि जखन कि अध्यक्षता पूर्व विधान पार्षद संजय झा केलथि। धन्यवाद ज्ञापन लनामिवि क कुलपति डॉ. समरेन्द्र प्रताप सिंह द्वारा कैल गेल। 